b'\n_START_ARTICLE_\nCiril Sedej\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju, gimnazijo pa v Gorici, kjer je leta 1907 tudi maturiral. Po kon\xc4\x8dani gimnaziji je do leta 1910 na Dunaju \xc5\xa1tudiral pravo, jeseni 1910 pa se prepisal na gori\xc5\xa1ko bogoslovje in bil tu 10. julija 1914 posve\xc4\x8den v duhovnika. Kot kaplan je do 1917 slu\xc5\xbeboval v Braniku in Cerknem, nato je bil \xc5\xbeupnik v Kojskem (1918-1920), kurat v \xc5\xa0teverjanu (1920-1923), \xc5\xbeupnik v Podsabotinu (1923-1931) ter do upokojitve leta 1961 \xc5\xbeupnik v \xc5\xa0teverjanu. Sedej je v vseh krajih kjer je slu\xc5\xbeboval skrbel za versko poglobitev svojih faranov: ustanovil je Marijino dru\xc5\xbebo, organiziral ljudske misijone, skrbel za mladino, dijake in semeni\xc5\xa1\xc4\x8dnike, ki jim je bil voditelj in mecen. V obdobju fa\xc5\xa1isti\xc4\x8dnega nasilja je do\xc5\xbeivljal hude napade in obto\xc5\xbebe protidr\xc5\xbeavnega delovanja, zaradi katerih se je moral ve\xc4\x8dkrat zagovarjati na gori\xc5\xa1ki kvesturi. Prav tako je pre\xc5\xbeivljal te\xc5\xbeke \xc4\x8dase med 2. svetovno vojno, toda vedno je ostal s svojimi farani in s svojim posredovanjem pri oblasteh marsikateremu re\xc5\xa1il \xc5\xbeivljenje. _NEWLINE_Sedejev lik je zna\xc4\x8dilen primer duhovnika polpretekle primorske zgodovine, ki so razumeli znamenje \xc4\x8dasa in so se prav zaradi tega ukvarjali ne samo z verskim, ampak tudi narodnoobrambnim delovanjem.'